กสิกรไทยมองแนวโน้มเงินเฟ้อทรงตัวต่อไป
ศูนย์วิจัยกสิกรไทย มอง แนวโน้มยังคงทรงตัวในช่วงหลายเดือนข้างหน้า แต่จับตาการปรับราคาก๊าซแอลพีจี
2 เม.ย. 2556

ศูนย์วิจัยกสิกรไทย มอง แนวโน้มยังคงทรงตัวในช่วงหลายเดือนข้างหน้า แต่จับตาการปรับราคาก๊าซแอลพีจี
ศูนย์วิจัยกสิกรไทย ให้มุมมองแนวโน้มอัตราเงินเฟ้อของประเทศไทยในปีนี้ ระบุว่า อัตราเงินเฟ้อทั่วไปและอัตราเงินเฟ้อพื้นฐานของไทยในเดือนมี.ค. 2556 ชะลอลงมาอยู่ที่ 2.69% (YoY) และ 1.23% (YoY) ซึ่งต่ำสุดในรอบ 9 เดือน และ 27 เดือน ตามลำดับ สถานการณ์ราคาสินค้าอุปโภค-บริโภค ขยับขึ้นเพียง 0.07% จากเดือนก.พ. 2556 โดยการปรับสูงขึ้นของราคาสินค้าในหมวดผักและผลไม้ ถูกหักล้างโดยการปรับตัวลงของราคาในหมวดเนื้อสัตว์ และราคาขายปลีกน้ำมันเชื้อเพลิงในประเทศ
แนวโน้มเงินเฟ้อทั่วไปในปี 2556 : มีโอกาสชะลอลงกว่าคาดการณ์กรณีพื้นฐาน
แม้เงินเฟ้อในช่วงไตรมาสแรกของปี 2556 ยังคงออกมาสอดคล้องกับที่ศูนย์วิจัยกสิกรไทยคาดการณ์ไว้ อย่างไรก็ดี หากประเมินสถานการณ์ ณ ขณะนี้ คงต้องยอมรับว่า มีหลายตัวแปรที่อาจส่งผลช่วยบรรเทาแรงกดดันเงินเฟ้อของไทย แม้ว่าระดับราคาสินค้าอุปโภค-บริโภคในระยะข้างหน้า จะยังคงเป็นภาพการไล่ระดับขึ้นตามกระบวนการส่งผ่านภาระต้นทุนของผู้ประกอบการก็ตาม ทั้งนี้ คงต้องจับตาตัวแปรชะลอแรงหนุนเงินเฟ้อในช่วงหลายเดือนข้างหน้าอย่างใกล้ชิด โดยนอกเหนือไปจากตัวแปรค่าเงินบาทและทิศทางราคาน้ำมันในตลาดโลกแล้ว ศูนย์วิจัยกสิกรไทย มองว่า มาตรการดูแลภาวะค่าครองชีพและราคาพลังงานของภาครัฐ อาจทำให้เงินเฟ้อมีแนวโน้มผ่อนคลายลงกว่าที่คาดการณ์ไว้ (ท่ามกลางกลไกดูแลความเคลื่อนไหวภาพรวมของราคาสินค้าอุปโภคบริโภคจากกระทรวงพาณิชย์อย่างใกล้ชิด) 
แม้ทิศทางเงินเฟ้อในช่วงระหว่างเดือนเม.ย. 2556 อาจขยับขึ้นตามราคาสินค้าในหมวดอาหารสดที่ได้รับผลกระทบจากสภาวะอากาศที่ร้อนแล้ง แต่ศูนย์วิจัยกสิกรไทย ก็คาดว่า อัตราเงินเฟ้อไทยในเดือนเม.ย. 2556 ไม่น่าจะเร่งตัวขึ้นสูงกว่าระดับ 2.69% (YoY) ในเดือนมี.ค. 2556 มากนัก เนื่องจากกำหนดการของแนวทางการปรับโครงสร้างราคาก๊าซ LPG และมาตรการดูแลภาวะค่าครองชีพประชาชนด้านการเดินทางของภาครัฐ มีการปรับเปลี่ยนไปจากเดิม โดยที่ประชุมครม. มีมติขยายเวลาสำหรับมาตรการลดค่าครองชีพของประชาชนด้านการเดินทาง ทั้งรถเมล์-รถไฟฟรี ออกไปอีก 6 เดือน โดยเริ่มตั้งแต่ 1 เม.ย.-30 ก.ย. 2556 ขณะที่ กบง.ก็ได้เลื่อนเวลาการปรับโครงสร้างราคาก๊าซ LPG ออกไป 2 เดือน เนื่องจากการสำรวจฐานข้อมูลเพื่อบรรเทาผลกระทบแก่ผู้มีรายได้น้อยยังไม่แล้วเสร็จ โดยราคาก๊าซ LPG ภาคครัวเรือน จะตรึงไว้ที่ระดับเดิมต่อไปจนถึงสิ้นเดือนพ.ค.2556  
ดังนั้น ศูนย์วิจัยกสิกรไทย จึงประเมินว่า การเลื่อนกำหนดการปรับโครงสร้างราคา LPG (และน่าจะเริ่มดำเนินการอย่างค่อยเป็นค่อยไป) แนวทางการดูแลภาวะค่าครองชีพประชาชนและการชดเชยราคาเชื้อเพลิงบางประเภทผ่านกลไกกองทุนน้ำมันฯ ที่ครอบคลุมช่วงเวลาส่วนใหญ่ของปี ตลอดจนภาวะการบริโภคภาคเอกชนที่ชะลอการขยายตัวสู่ภาวะปกติ เมื่อรวมเข้ากับจังหวะเงินบาทที่แข็งค่า และทิศทางผ่อนคลายของราคาน้ำมันตลาดโลก อาจช่วยบรรเทาแรงผลักเงินเฟ้อในส่วนที่ส่งผ่านมาจากต้นทุนของผู้ประกอบการ
ปัจจัยดังกล่าว น่าจะทำให้ค่าเฉลี่ยของเงินเฟ้อไทยในปี 2556 เคลื่อนจากกรณีพื้นฐานที่ 3.3% เข้าใกล้กรอบล่างของประมาณการที่ 3.0-3.6% ซึ่งศูนย์วิจัยกสิกรไทย มองว่า สถานการณ์เงินเฟ้อไทย ณ ขณะนี้ น่าจะเอื้อให้ธปท.ยังคงมีเวลาในการรอประเมินความต่อเนื่องของโมเมนตัมเศรษฐกิจไทย ท่ามกลางหลายตัวแปรความเสี่ยงในระยะข้างหน้า